ดันปฏิรูปภาษีเข้าครม.ต้นปี'59
สั่ง 3 กรมภาษีทำแผนปฏิรูปก่อนส่งกลับสัปดาห์หน้า คาดชง ครม.ต้นปีหน้า
10 ธ.ค. 2558

สั่ง 3 กรมภาษีทำแผนปฏิรูปก่อนส่งกลับสัปดาห์หน้า คาดชง ครม.ต้นปีหน้า
นายสมชัย สัจจพงษ์ ปลัดกระทรวงการคลัง เปิดเผยภายหลังการประชุมคณะกรรมการปฏิรูปแผนภาษี ว่า แผนการปฏิรูปภาษีคืบหน้าไปกว่า 80% เหลือเพียงความชัดเจนในส่วนของประเภท อัตรา และระยะเวลาการจัดเก็บ จึงได้สั่งให้ 3 กรมภาษี ทั้งกรมสรรพากร กรมสรรพสามิต และกรมศุลกากร กลับไปทำรายละเอียดเกี่ยวกับโครงสร้าง ทั้งประเภทของภาษี อัตรา และระยะเวลาในการจัดเก็บ ก่อนนำมาเสนอที่ประชุมอีกครั้งในสัปดาห์หน้า
"หากมีความชัดเจนคาดว่าจะเสนอให้นายอภิศักดิ์ ตันติวรวงศ์ รมว.คลัง และนายสมคิด จาตุศรีพิทักษ์ รองนายกรัฐมนตรี พิจารณาได้ภายในเดือนนี้ และเสนอคณะรัฐมนตรี (ครม.) เห็นชอบได้ภายในเดือน ม.ค. 2559" นายสมชัย กล่าว
สำหรับแผนปฏิรูปภาษีจะเน้นการเพิ่มรายได้ และจัดเก็บภาษีเพิ่มมากขึ้น ซึ่งที่ผ่านมาได้มีการปรับโครงสร้างภาษี เช่น การลดภาษีนิติบุคคลจาก 30% เป็น 20% แต่ไม่สามารถขยายฐานภาษีได้ ทำให้ต้องดำเนินการระบบชำระเงินผ่านอิเล็กทรอนิกส์ หรืออี-เพย์เมนต์ และสนับสนุนการทำบัญชีเดียวของผู้ประกอบการ ซึ่งจะช่วยเพิ่มรายได้ 1 แสนล้านบาท ทำให้ไม่จำเป็นต้องปรับขึ้นภาษีมูลค่าเพิ่ม
นอกจากนี้ จะพิจารณาโครงสร้างภาษีนิติบุคคลของกรมสรรพากร ให้มีค่าลดหย่อนเหมาะสม ทันสมัย ส่วนภาษีเงินได้บุคคลธรรมดาจะต้องสอดคล้องกับอัตราเงินเฟ้อ รวมถึงจะมีการพิจารณาภาษีตัวใหม่ๆ ด้วย
อย่างไรก็ตาม แผนปฏิรูปโครงสร้างภาษีนี้จะต้องพิจารณาจากความเสี่ยงเศรษฐกิจภายในประเทศและเศรษฐกิจโลก ซึ่งจะส่งผลให้กระทบกับฐานะการคลัง โดย 10 ปีจากนี้ไปจะต้องมาดูทั้งรายได้และรายจ่ายว่ามีทิศทางอย่างไรถึงจะเหมาะสมในการทำงบสมดุล โดยต้องเพิ่มรายได้ให้มากขึ้นและลดรายจ่ายลง ส่วนร่าง พ.ร.บ.ภาษีที่ดินและสิ่งปลูกสร้าง จะต้องดำเนินการให้เสร็จทันภายในรัฐบาลชุดนี้